google/wiki40b huggingface dataset:
נסיכות מולדובה

גאוגרפיה

מולדובה הייתה ממוקמת בין הרי הקרפטים לבין נהר הדניסטר. נהר הפרוט חצה את הנסיכות, בערך באמצעה, מצפון לדרום. כיום 43% משטח הנסיכות נמצא בשליטת רומניה.

היסטוריה

נסיכות מולדובה נוסדה בשנת 1352 על ידי דראגוש וודה, אציל רומני ממחוז מרמורש. לפי הכרוניקות הרומניות דראגוש יצא לצוד ביזון ורדף אחריו דרך ארוכה עד שהבהמה המותשת ניצודה ליד נחל מרוחק. לפי אגדה דראגוש קרא לנחל בשם "מולדובה" ויש אומרים שעשה זאת על שם כלבתו "מולדה". דראגוש וחבורתו ערכו במקום סעודה גדולה ולאחריה החליטו להישאר וכך נוסדה ישות מדינית בשם מולדובה ודראגוש היה השליט הראשון והכפיף את שלטונו למלך הונגריה. ראש הביזון שניצוד שם היה לסמלה של מולדובה. דראגוש שלט במשך שנתיים עד שמת ואחריו שלט בנו סאס ואחרי סאס, בשנת 1359, בנו של סאס, באלק (Balc), שהודח על ידי בוגדאן הראשון. הנסיך בוגדאן ממרמורש גירש את יורשיו של דראגוש והפך את המקום לנסיכות עצמאית.
רוב שנות קיומה הייתה ישות זאת נתונה לשלטון זר. מולדובה נשלטה משנת 1387 על ידי פולין, לאחר מכן על ידי האימפריה העות'מאנית, הונגריה ופולין לסרוגין.
מולדובה שממערב לנהר פרוט התאחדה ב-1859 עם נסיכות מונטניה/ולאכיה לממלכת רומניה. כאשר השטח של הנסיכות מהצד המזרחי של נהר הפרוט נכבש עוד ב-1812 על ידי האימפריה הרוסית. שטח זה נקרא בסרביה. ב-1918, עם תום מלחמת העולם הראשונה, התאחדה בסרביה עם רומניה, וכתוצאה מכך השטחים של נסיכות מולדובה בעבר שוב היו בשליטה רומנית. אך איחוד זה לא האריך ימים ובעת מלחמת העולם השנייה, בשנת 1940, כבשה ברית המועצות את בסרביה (כיום רפובליקה מולדובה, למעט שטחי בוקובינה בצפון ושטחים בדרום שנמסרו לאוקראינה).
Malice n Wonderland

רקע

באלבום, בניגוד לרוב אלבומיו של סנופ דוג, ישנן רק 14 רצועות. בין האמנים המשתתפים באלבום הם דה דרים, סולג'ה בוי, הנפטונס, אר קלי וברנדי נורוואד. ב-19 באוקטובר 2009, הופיע סנופ דוג ב-WWE כדי לקדם את האלבום. מהאלבום יצאו 4 סינגלים, אך אף אחד מהם לא זכה להצלחה רבה. 
Malice n Wonderland הגיע בהופעת הבכורה שלו למקום ה-23 במצעד הבילבורד 200, כשמכר כ-59,000 עותקים בלבד בשבוע הראשון לצאתו. זהו אלבומו הראשון של סנופ דוג מאז Paid tha Cost to Be da Bo$$‎ שלא הגיע לטופ 10 בשבוע הראשון שלו במצעד זה, והוא האלבום שהגיע בשיאו למקום הנמוך ביותר במצעד אלבומי ההיפ הופ וה-R&B. עד כה, Malice n Wonderland מכר 260,000 עותקים ברחבי ארצות הברית, בניגוד לקודמו, Ego Trippin', שמכר 400,000 עותקים עד כה.
פליקס פיליפ קאניץ

קורות חייו

פליקס פיליפ קאניץ נולד בבודפשט למשפחה יהודית אמידה. ב-1846 למד אמנות באוניברסיטת וינה ובהמשך נסע לאזור גרמניה, בלגיה, איטליה וצרפת. ב-1856 התיישב בווינה.
ב-1858 יצא למסע בדלמטיה, והחל לחקור את נושא הסלאבים הדרומיים. בהמשך, ביקר בבוסניה, הרצגובינה, סרביה, ובאזורי בולגריה העות'מאנית ומונטנגרו. הוא סייר לסירוגין בבלקנים עד 1889.
קאניץ צייר, אייר וכתב אודות מהלך מסעותיו, היישובים בהם ביקר ובני הלאומים השונים שחיו בהם.
בין 1862 ל-1904 פרסם 8 ספרי מחקר ומסעות. המיר את דתו לנצרות קתולית.
קאניץ נחשב לאחד מהחוקרים הראשונים של הסלאבים הדרומיים, וזכה להוקרה רבה בבולגריה ובסרביה. היה חבר האקדמיה הסרבית למדעים ולאמנויות.
ארגוטיזם

האירוע בפונט־סנט־אספרי

המקרה האחרון ההמוני המיוחס לארגוטיזם אירע ב-16 באוגוסט 1951 בפונט־סנט־אספרי  שבדרום־מזרח צרפת בו כ 75 איש לקו בהזיות שונות ועוד כ 300 איש במיחושים שונים

תסמינים

החומרים הפעילים שבפטריית הארגוט פוגעים במערכת העצבים המרכזית והדבר משפיע גופנית ונפשית בתחומים רבים:
התסמינים הגופניים עשויים לכלול תחושת עקצוצים ובעירה באיברי הגוף ההיקפיים, התקפי כאב כלליים ובכללם כאבי ראש עזים, פרכוסים, שלשולים, בחילות והקאות. במצב של אי טיפול בהרעלה והמשך תזונה מהפטריות עלולים אף להתפתח בצקת ונמקים, כשבמקרים קיצוניים ההרעלה עלולה לגרום למוות.
בנוסף ייתכנו גם תסמינים נפשיים שונים המקבילים לתסמיני השפעת סם ה-LSD (המופק אף הוא מפטריות הארגוט) כדוגמת פסיכוזה, מאניה, והזיות.

דרכי טיפול

דרך הטיפול היעילה ביותר בתסמיני ההרעלה הגופניים היא הפסקת התזונה ממקור הרעל - הפטריות והמזון הנגוע.
במקרים חמורים יותר של נמקים ובצקות נדרשת התערבות רפואית אקטיבית כגון כריתת האיבר הנגוע או חיתוך פיסת הבשר הבעייתית.
בתסמיני ההרעלה הנפשיים מקובל לטפל בהכנסה לחדר נטול גירויים ובכך למנוע במידת מה את תופעת הסינסתזיה האופיינית להפרעות נפשיות ממשפחת ה-LSD.
בימי הביניים התפרסמו מנזרי הכנסייה הנוצרית שבאירופה ביכולתם המיסטית לרפא את חולי הארגוטיזם, למפרע התברר כי החלפת לחם השיפון הנגוע אותו אכלו החולים עד כה, בלחם חיטה הנגוע פחות, אשר היה מצוי יותר במוסדות הכנסייה, היא זו שגרמה להחלמתם המסתורית של החולים. מכאן גם שמה המשני של ההרעלה "האש של אנתוני הקדוש" משום שמנזרי המסדר על-שם אנתוני הקדוש התפרסמו בהתמחותם בטיפול בהרעלה.
אל-ג'זארי

רקע היסטורי

דבר אינו ידוע על חייו של אל ג'זארי מלבד מה שכתוב בהקדמה לספרו. בזמן כתיבת הספר הוא היה בשירותו של נאסיר אל דין, השליט הארתוקי בדיארבקיר. הוא שרת את משפחת המלוכה החל ב-1181 (577 להג'רה ) אצל השליט נור אל-דין מוחמד (אביו של נאסיר) והיה בשרות המשפחה, אצל אביו ואחיו של נאסיר, שקדמו לו, במשך עשרים וחמש שנים.
הארתוקים היו שושלת טורקמנית מצאצאי ארתוק ביי, מצביא מוסלמי שהיה מושל ירושלים ב-1086. במאה ה-12 השליטים הארתוקים שמרו על ממלכה עצמאית מול שכנותיה החזקות יותר, הסלג'וקים, הביזנטים והצלבנים. עם כניסתו של צלאח א-דין האוטונומיה שלהם כמעט הסתיימה. ב-1181 נור אל-דין הגיע להסדר עם צלאח א-דין אשר במסגרתו הוענקה  לו דיארבקיר. בספר אל ג'זארי מתאר את הדלת שהכין לארמון בדיארבקיר וסביר להניח שזה היה משכנו בכל התקופה.
אל ג'זארי היה מהנדס מעשי ואמן יותר מאשר תאורטיקן. חלק ניכר ממכונותיו מבוסס על ניסוי וטעייה.  דונלד. ר. היל, מתרגם ה"ספר הידע של התקנים מכניים גאונים", מונה 11 עותקים ידועים.  הספר היה ככל הנראה פופולרי מאד, משום שבהשוואה לספרים מתקופה זו, נותרו מספר רב של עותקים של כתב היד עד ימינו .  
חלק מעבודתו של אל ג'זארי נוצר בהשראת מכונות קודמות, למשל שעון הטירה המונומנטלי שלו מתייחס לשעון מים מוקדם אשר מיוחס לארכימדס בפרק המזרקות הוא מצטט את האחים בנו מוסא וחולק על מערכת הבקרה שלהם. בפרק על החליל המתמיד הוא מצטט עבודה שאבדה עם השנים של חיבת אללה ועוד. אל ג'זארי מתאר את השינויים והשיפורים שהוא  עשה לעבודה של קודמיו, אבל מוסיף התקנים, טכניקות ורכיבים שהם חידושים מקוריים אשר אינם מופיעים למיטב ידיעתינו אצל איש מקודמיו.
מרדכי דאטו

מרדכי בן יהודה דאטו (1527 – 1585]; לפי לנדסהוט: 1502 – 1570) היה רב, משורר ומקובל איטלקי אשר עסק בחישוב הקץ, תלמידו של המקובל משה קורדובירו.
בספרו "מגדל דוד", הקרוי על שם אחיו, הגיע לאחר חישובים למסקנה כי "בשנת ת"ח (1647) יקומו המתים מן העפר". לצורך החישוב הסתמך על פרקי דרבי אליעזר, פרק 28, ועל מדרש הנעלם בספר הזוהר. 
דאטו היה משורר אשר כתב באיטלקית יהודית, וחיבר בין השאר גרסה שירית למגילת אסתר. כיום נמצאים רבים מכתבי היד שלו במוזיאון הבריטי בלונדון.
ראס אל-עמוד

ראס אל עמוד (בערבית: راس العامود) היא שכונה ערבית ברובה, השוכנת על מורדות הר הזיתים בירושלים לצידי הכביש שהוביל אל העיירה אלעיזריה (לפני בניית גדר ההפרדה). פירוש שם השכונה בעברית הוא "ראש העמוד". אך מקור השם איננו ידוע.
המבנה הגדול ביותר בשכונה הוא מטה המשטרה שבנייתו החלה לפני שנת 1967 על ידי השלטונות הירדנים, באתר ששימש את משטרת המנדט הבריטי, והושלמה על ידי ישראל לאחר איחוד העיר בתום מלחמת ששת הימים.
השכונה מופיעה במפת ירושלים משנת 1947 ובה מתועדים 20 מבנים. בשכונה מתגוררים 22,850 תושבים.
על פי מחקרים שערך מכון ירושלים למחקרי מדיניות שנת 2008 ראתה גידול של 24% עד 34% בבניה בשכונות מזרח ירושלים כולל ראס אל עמוד, סקר נוסף מצביע כי אוכלוסיית השכונה היא צעירה באופייה שבה שיעור הילדים (עד גיל 15) עומד על 53%.
השכונה מאופיינת באירועים על רקע לאומני, וכניסת כוחות משטרה למקום מתאפשרת רק לאחר: "צבירת כוחות משטרה וריכוז מאמץ משמעותי טרם הכניסה".

ארכאולוגיה

בעת עבודה על בית ספר ערבי לבנות בשכונה, הורתה עיריית ירושלים על עצירת העבודות כדי לאפשר לרשות העתיקות לבצע חפירה ארכאולוגית לבדיקת ממצאים עתיקים במקום. החפירה, בראשות ד"ר רון בארי, מצאה שרידים ליישוב במקום מהתקופה הכנענית התיכונה (2200-1900 לפנה"ס) ומתקופת בית ראשון (מאות שמינית ושביעית לפנה"ס), כולל קנקן שעל אחת מידיותיו הוטבע השם "מנחם" בכתב עברי קדום.
כתגובה להרס מבנה עתיק ששכן בשכונה לצורך פרויקט מגורים ב-2004, הוזנקה חפירת הצלה בה נתגלו במקום ממצאי קרמיקה מהתקופה הביזנטית, ובהם קערות, סירי בישול ואף נר חרס שלם. בנוסף לאלה, נתגלו גם כלי זכוכית משלהי התקופה הביזנטית ותחילת התקופה האומאית. כמו גם נתגלו בשפכי האבנים ובמילואי האדמה שרידים לצינורות מקרמיקה, סורג שיש ושולחן עשוי אבן. הערכת החוקרים היא שמקור פרטים אלו במנזר ביזנטי.

ההתיישבות היהודית

בצמוד לשכונה נבנתה החל משנת 2003 שכונה יהודית מעלה הזיתים שבנייתה ואכלוסה עוררו מחלוקת.
במהלך שנת 2006 החלה בנייה של שלב ב' בשכונת מעלה זיתים, ובסיום האכלוס הכפילה השכונה את גודלה עם תוספת של 67 יחידות דיור על 52 הקיימות. 
בניין מטה המשטרה פונה על ידי משטרת ישראל ומטה מחוז ש"י, שפעל ממנו, הועבר לקומפלקס חדש בשטח E-1. במסגרת העסקה עם בעלי השטח, ועד הקדש העדה הבוכרית, פונה בנין המטה בראס אל-עמוד בתמורה לקבלת השטח החלופי מבשרת אדומים ומימון החלק היחסי בבינוי הפרויקט. המטה שפונה נמכר לעמותת אלע"ד (באמצעות "קרן שלם ירושלים") והפך למתחם מגורים חדש באזור תחת השם "מעלות דוד".
קומפלקס מפקדת המחוז מורכב משני מבנים עיקריים: מבנה ראשי, הכולל בתוכו את רוב משרדי מפקדת המחוז, ומבנה כניסה. שדרה להולכי רגל מקשרת בין שני המבנים.
בתוך השכונה יש בית השייך לארווינג מוסקוביץ', ובו מתגוררת משפחה ערבית. במרץ 2011 הוכרע כי הרחבה מאוחרת של הדירה, שבוצעה לאחר שהבית נקנה על ידי מוסקוביץ תימסר לאלתר לחזקתו.
מקדש הרקולס בעמאן

מקדש הרקולס בעמאן הוא מבנה היסטורי באזור המצודה בעמאן (רבת עמאן ההיסטורית בירדן).
המקדש נבנה בתקופת מרקוס אורליוס במאה ה-2, בערך באותה תקופה בה נבנה התיאטרון הרומי (162 - 166 לספירה) בחזית המקדש היו שישה עמודים שהיו בגובה 10 מטר לפחות. המקדש בגודל 24 מטר רוחב על 30 מטר אורך, עם רחבה חיצונית של 72 על 121 מטר.
ליד המקדש נמצאו שרידי יד ענקית משיש אשר משערים שהיו חלק מפסל גדול של הרקולס. הפסל, שמעריכים כי הגיע לגובה של 12 מטר, כנראה נהרס במהלך רעידת אדמה, וכל מה שנשאר ממנו הם שלוש אצבעות וחלק מהמרפק.
חוקרי האתר שחפרו בו הגיעו למסקנה כי ככל הנראה לא גמרו לבנות את המקדש כיוון שבינתיים לא נמצאו שרידי עמודים אחרים מסביב למקדש. ניכר לראות שלא בנו על המקדש, אולם ייתכן שהאתר שימש כחומר בנייה לכנסייה הביזנטית הסמוכה לו.
במהלך החפירות והשיקום שנעשה באזור, מציאת פסל היד של הרקולס ומטבעות המוקדשים לו המטבעות הארכאולוגים חושבים כי ככל הנראה המקדש היה מוקדש להרקולס (ומכאן בא שמו).
תחנת הרכבת אדינבורו וייברלי

היסטוריה

בשנות השלושים של המאה התשע-עשרה הוצעו הצעות לקווי רכבת מגלזגו, שיסעו לאורך גני העיר אל התחנה שתוקם בעמק שבין העיר העתיקה של אדינבורו לרובע בונינגטון, אך אגודת "בעלי רחוב פרינסס", שהשקיעה מיליוני דולרים בפיתוח גני העיר התנגדה בתוקף למסילת הרכבת שתהרוס את הגנים, ותבעו את חברת הרכבת, למרות תביעתם המסילה בין אדינבורו וגלאזגו נפתחה לבסוף בשנת 1842, אבל האגודה המשיכה לתבוע את חברת הרכבת ולאחר כשנתיים הושג ההסכם שבו חברת הרכבת תאלץ לחפור מנהרה מתחת לגנים והאגודה תשלם לחברה 2,000 ליש"ט.
בשנת 1868 רכשה חברת הרכבת של צפון בריטניה את התחנה, הרסה אותה ובנתה במקומה תחנה בסגנון וויקטוריאני הקיימת עד היום, מאז, התחנה משמשת חברות נוספות: חברת הרכבת של צפון בריטניה, וירג'ין רייל, וחברת הרכבות הלאומית של בריטניה.
התעמלות אקרובטית

התעמלות אקרובטית (מכונה גם "אקרו") היא ענף ספורט תחרותי צוותי, המשלב בין כוח, גמישות ואלמנטים מענף ההתעמלות, לבין קוארדינציה, זריזות ושיווי משקל מענף האקרובטיקה. כל התרגילים מבוצעים על משטח לצלילי מוזיקה ומשלבים אלמנטים צוותים ואלמנטים אישיים מעולם המחול, התעמלות הקרקע והאקרובטיקה.

היסטוריה

ההתעמלות האקרובטית הופיע לראשונה כספורט עצמאי ברוסיה הסובייטית בשנת 1930, התחרות הבינלאומית הראשונה בהתעמלות אקרובטית חלה בשנת 1957 בורשה, פולין.
בשנת 1973 הוקם ארגון ההתעמלות האקרובטית הבינלאומי הראשון בשם IFSA, הענף צבר תאוצה ועד לרגע התמזגותו של ארגון האקרובטיקה עם התאחדות ההתעמלות הבינלאומית בשנת 1998, היו חברות בארגון 54 מדינות.
אליפות העולם הראשונה התקיימה בשנת- 1973 ואליפות אירופה בשנת 1978.
בארצות הברית, בשנת 1975 הוקם הארגון הלאומי הראשון להתעמלות אקרובטית, עד שבשנת 2002 התמזג הארגון עם האיגוד האמריקאי להתעמלות והפך לאחד מענפי ההתעמלות.

הישגים בולטים של ישראל

ישראל הגיעה להישגים גבוהים ומרשימים בתחרויות במהלך השנים:
רמות מנשה (קיבוץ)

היסטוריה

רמות מנשה הוקם בשנת 1948, במהלך מלחמת העצמאות, כיישוב משלט.
תהליך העלייה לקרקע היה הדרגתי, שכן תחילה ישב הקיבוץ על משלט סמוך ורק כעבור זמן עבר למקומו הנוכחי.
מייסדי הקיבוץ היו חברי השומר הצעיר מפולין - יוצאי השואה ומשארית הפליטה. הקבוצה עלתה דרך איטליה בעלייה ב' והגיעו לארץ ישראל ב-18 במאי 1946. בארץ נקלטו כגרעין הכשרה בקיבוצים עין השופט ודליה, ועלו לקרקע כקיבוץ ב-29 ביולי 1948. מספר החברים באותו יום היה 64. העבודות הראשונות כללו סיקול, ייעור, עבודות חוץ ופיטרול באזור. תנאי הקיום היו קשים: מגורים באוהלים, בצריפים, בלי מים ובלי חשמל. בנובמבר 1948 אומץ השם רמות מנשה. באותה שנה הצטרפו עוד שתי קבוצות.
בשנת 1950 התאחד קיבוץ רמות מנשה עם גרעין "קידמה" של יוצאי אורוגוואי וצ'ילה. הגרעין מנה 95 חברים. האיחוד עלה יפה, ומכאן התחילה ההתפתחות לקראת קיבוץ גדול, קולט ויציב. בשנת 1955 הגיעו עוד 23 חברים מאורוגוואי וב-1962 הצטרפו חברי קבוצת חברת נוער "עשת" - סך הכול 31 חברים.
במשך השנים הצטרפו קבוצות וחברות נוער נוספות וב-1968 הגיע גרעין "מרדכי אנילביץ'" מאורוגוואי ובו כ-30 חברים.
ב-1972 התחילו להיקלט ראשוני בני הקיבוץ. מאז ועד היום הקיבוץ גדל הודות הצטרפותם לחברות של בודדים ושל משפחות מישראל ומשאר העולם (ארגנטינה, ברזיל, אורוגוואי, ועוד).
בעקבות תהליך ההפרטה שהחל לפני כמה שנים, גרים בקיבוץ גם שוכרי דירות. הקיבוץ הקים לידו שכונת הרחבה קהילתית ובה 138 משפחות של תושבים שאינם חברי הקיבוץ.
גברי ברגיל, שהיה מזכ"ל שלום עכשיו ומזכיר הקיבוץ הארצי והתנועה הקיבוצית הוא בן וחבר הקיבוץ.

כלכלה

בתחילת דרכו של הקיבוץ התבססה כלכלתו בעיקר על ענפי החקלאות: פלחה, מטע, כותנה, רפת וצאן. בשנת 1954 נכנס הקיבוץ כשותף במפעל "ארד" למדי מים (בשותפות עם קיבוץ דליה) ולצידו "ארם" - מפעל שירות לתיקוני מודדי מים מתוצרת "ארד".
בשנות ה-80 נקלע הקיבוץ למצוקה כלכלית ממנה התקשה להיחלץ. רק בסוף שנות ה-90 חל שינוי לטובה. ענפים מפסידים נסגרו: הצאן חוסל סופית, מתקני הלול נמסרו ליזמים פרטיים; הקיבוץ הקים מפעל למוצרים כימיים, אך בגלל בעיות של חוסר הון נאלץ למכרו למשקיעים אחרים. נוסף על כך, מועדון הלילה "הטרמינל", זכה להצלחה רבה והביא לעלייה נכבדת ברמת ההכנסות של הקיבוץ.
לקראת סוף שנות ה-90, לאחר דיונים ממושכים, החליטו חברי הקיבוץ על שינוי יסודי באורחות החיים: במקום התקציב השוויוני הונהג שכר דיפרנציאלי והעזרה ההדדית הושתתה על מודל הקרוי רשת ביטחון. לאחר החתימה על הסדר הבנקים השתפר מצבו של הקיבוץ לבלי הכר.
איל קיציס

ביוגרפיה

קיציס גדל בקריית אונו. את שירותו הצבאי החל בקורס טיס, וכעבור שנה הודח עקב בעיות רפואיות ועבר לשרת במטה המבצעי של חיל האוויר בקריה. לאחר שחרורו מצה"ל, השלים תואר ראשון במגמת תקשורת במכללה למנהל, למד שנה אחת בסטודיו למשחק ניסן נתיב ועבד כרעיונאי במשרד הפרסום גיתם.

קריירה

קיציס החל את דרכו בעולם התקשורת בשנת 1993, כמנחה בטלוויזיה החינוכית בתוכניות "זומביט" ו"תיק־‏תק". באותם ימים החל גם את דרכו כסטנדאפיסט במועדון הסטנד־אפ הוותיק "קאמל קומדי קלאב". במקביל כתב את פינת ההומור במדור "ציפורה" של עיתון "חדשות" ולאחר מכן "העיר". לאחר שסיים את עבודתו בעיתון, הוא הוציא יחד עם דנה דרבינסקי ספר בדיחות בשם "אחד, לא חשוב מאיזה עדה" (1999). פריצתו הגדולה של קיציס התרחשה בשנת 1999 כשהנחה בתכנית "חיים משוגעים" ולאחר מכן הנחה עם טל פרידמן, את תוכנית האירוח ההומוריסטית "חלומות בהקיציס" ששודרה במסגרת שידורי קשת בערוץ 2. במקביל החלו השניים להנחות תוכנית רדיו בשם "ציפורי לילה שרוטות" בגלי צה"ל.
עם עליית ערוץ ביפ ב־HOT, החלו קיציס ופרידמן להופיע ב"לגעת באוכל" (2001), תוכנית פארודיה על טלנובלות, ולאחר מכן ב"החטא ועונשו" (2002), שעשועון טלוויזיה הומוריסטי. בנוסף הנחה קיציס בביפ את התוכניות "הדרבי הגדול" (2003) עם אלי ומריאנו ואת "האקדמיה לצחוק" (2004) עם עלמה זק. בשנת 2003 החל להופיע כמנחה בתוכנית הטלוויזיה הסאטירית "ארץ נהדרת" לצד טל פרידמן, אורנה בנאי, אלי פיניש, מריאנו אידלמן, דב נבון, עלמה זק וקומיקאים אורחים נוספים, ובהם אסי כהן, יובל סמו, מאור כהן, שני כהן, ערן זרחוביץ', ירון ברלד, רועי בר נתן, ליאת הר לב ותום יער, שהצטרפו מאוחר יותר לצוות הקבוע של התוכנית. התוכנית זכתה להצלחה עצומה, הן מצד המבקרים הן מצד הקהל. בקיץ 2007 החל להנחות בערוץ 2 את שעשועון הטלוויזיה "האם אתה חכם יותר מתלמיד כיתה ו'?". באוגוסט 2007 שיתף פעולה עם טל פרידמן בתוכנית הידע "הידוענים"בערוץ לוגי, שבה גילם את דותן פרומר, עורך הסדרה ומעריץ נלהב של שנות ה־80, וכן דמויות פיקטיביות המקורבות לידוענים, כמו גברת גילה, אשת החברה הגבוהה, דוקטור וינר, סגן־אלוף קיש, מאיה ורדית המעריצה הסדרתית ועוד.
בשנת 2010 גילם את אלוהים בסרט של חבורת "ארץ נהדרת" "זוהי סדום", ושיחק בתוכנית "מעצר בית" יחד עם טל פרידמן.
בשנת 2011 השתתף בתוכנית סאטירה נוספת עם טל פרידמן, "גם אנחנו רוצים תוכנית תחקירים".
בקיץ 2014 הנחה תוכנית אירוח בשם "תכנית קיציס" בערוץ 2, בערבי שבת. ב־2016 הנחה את התוכנית "עוד כותרות" (תכנית ספין־אוף לפינת החדשות שלו מ"ארץ נהדרת").
ב־2017 הנחה שעשועון טריוויה בשם "מי יכול על ישראל" במסגרת שידורי קשת בערוץ 2.
באפריל 2019 פתח ערוץ יוטיוב בשם "קיציס", ובו החל לפרסם סרטונים קומיים במגוון נושאים.
בשנת 2003 החל קיציס לשמש הפרזנטור של חברת "קווי זהב". הוא נשאר בתפקיד גם לאחר שהחברה עברה שינויי בעלות ושינויים מבניים. בשל כך קיציס הוא הפרזנטור של חברת "פרטנר", נכון לשנת 2019.

חיים אישיים

היה נשוי לדלית ויכסלבאום, יחצ"נית ערוץ 10 ואחותה התאומה של מגישת הטלוויזיה שרון כידון. ב־15 באוקטובר 2009 נישא בשנית, למגישת החדשות טלי מורנו. במרץ 2012 נולד בנם הראשון ובדצמבר 2014 נולד בנם השני.
קיציס מתנדב בעמותת חיים – למען ילדים חולי סרטן בישראל.
קיציס הוא חובב ספורט, אוהד את קבוצת הפועל תל אביב ואף שידר משחקי טניס בערוץ הספורט.
קיציס, מתפקד מפלגת העבודה, הביע את תמיכתו הפומבית במפלגה בריאיון עימו לקראת בחירות 2013.
אזהרת רווח

אזהרת רווח (באנגלית: Profit Warning) היא הודעה המיועדת למשקיעים בבורסה, שאותה מכריזה חברה ציבורית. החברה מזהירה כי היא עלולה שלא לעמוד בתחזיות הרווח שאותן הציגה בפני המשקיעים, או שנחזו לגביה על ידי אנליסטים המסקרים את החברה בשוק ההון, בדיווח שאותו היא תמסור במועד הקרוב, וזאת על מנת שהללו יהיו מודעים להשלכות השקעתם בזמן שהם קונים או מוכרים את ניירות הערך של החברה.
לעיתים התוצאה של הודעה כזו היא ירידה בשערי המניות של החברה או עלייה בתשואות האג"ח שהנפיקה. מסירת אזהרת רווח היא נוהג של חברות הנסחרות בבורסות בעולם המערבי אותה הם מפרסמים בסמוך לפרסום דוחות כספיים. בדרך כלל מדובר בתחזית הכוללת הערכות לגבי ההכנסות והרווח הנקי של החברה, במסגרת תחום מסוים, בדיווח הקרוב. התחזית מקובלת כגורם מרכזי בהחלטה של משקיע אם לרכוש את ניירות הערך של אותה חברה. אם קיים חשש סביר שהחברה לא תעמוד בתחזית, או שהתוצאות תהיינה בגבול הנמוך שלהן.

אזהרת רווח בדין הישראלי

בדין הישראלי לא מופיע הביטוי "אזהרת רווח" אלא "אזהרה" אשר חייבת להופיע בדוח הדירקטוריון המצורף לדוחות הרבעוניים והשנתיים, בהתקיים "סימני אזהרה" שהם תנאים מסוימים בפעילות החברה.
הפרסום לגבי אזהרה זו מתבצע מכוח תקנה 10(ב)14(א) לתקנות בדבר פרסום דוחות תקופתיים ומידיים, לפיה הדירקטוריון מחויב לבחון סימני אזהרה לגבי נזילות או גירעון בהון חוזר ולהתריע על כך.
לפי תקנה 36 לתקנות ניירות ערך בדבר פרסום דוחות תקופתיים ומיידיים, יש לפרסם דוח מיידי ובו "פרטים דבר כל אירוע או עניין החורגים מעסקי התאגיד הרגילים בשל טיבם, היקפם או תוצאתם האפשרית ואשר יש להם או עשויה להיות להם השפעה מהותית על התאגיד...", ובכלל זה השפעה על הרווח.
חג הטט

טט (Tet) הוא החג החשוב ביותר בלוח השנה הוייטנאמי ומציין תחילת שנה חדשה בלוח הוייטנאמי המבוסס על שנת ירח.
לוח השנה הוייטנאמי מקביל ללוח השנה הסיני (ונבדל ממנו במספר חיות - שנת הארנב הסיני בלוח השנה הוייטנאמי הופך לשנת החתול, הפרה לבופאלו וכו'), לפיכך הסינים והוייטנאמים חוגגים את חג תחילת השנה באותו יום. תאריך החג על פי לוח השנה הלועזי משתנה משנה לשנה (אך בדרך כלל מתקיים בין סוף ינואר לתחילת פברואר).

ערב טט

המשפחות הוייטנאמיות מתכוננות לחג כשבוע מראש, קונות בגדים חדשים, מכינות אוכל מסורתי ורוכשות מתנות וקישוטים לחג. כמו כן נוהגים הוייטנאמים לבקר בקברי אבות המשפחה ולהדליק קטורת לזכר המתים. בערב החג נוהגות המשפחות לקיים טקס הענקת מנחות למתים הכולל הכנת ארוחה גדולה המוקדשת לרוחות אבות המשפחה. לאחר הטקס אוכלים בני המשפחה והאורחים את הארוחה, מחלקים מתנות ודמי מזל לילדים ונהנים מהאווירה המשפחתית. דמי המזל ניתנים לילדים בתוך מעטפות כסף אדומות מסורתיות. הילדים נותנים אף הם מתנות למבוגרים: תפוז הוא מתנה סמלית מקובלת, האמורה לסמל פריון ושפע. הילדים רשאים לבזבז את דמי המזל כרצונם ורשאים אף להמר במשחקי מזל (משחקי קלפים הם פעילות חג פופולרית).

קישוטים מסורתיים

לקראת החג מתקשטים הבתים בצבעי אדום וזהב, צבעי המזל בתרבויות אסייתיות שונות, באורות צבעוניים, פרחים ובעץ הטט המסורתי (לרוב עץ שקדייה או עץ אפרסק, מקושט בקישוטי נייר וברכות אדומים וזהובים). מקובל כי ככל שיש יותר פירות על העץ כך יביא הדבר ליותר מזל. את עץ הטט נהוג להוציא מן הבית כעבור שבוע לאחר החג.

יום החג

היום שלאחר ערב החג הוא יום שבתון המוקדש לביקור קרובים וחברים. יום זה אמור לסמל את השנה כולה, על כן משתדלים לא לרגוז בו, לא לעבוד קשה מדי, לא ללכלך את הבית וכו'. הילדים אינם הולכים לבית הספר ביום החג וזהו יום חופשה בכל בתי הספר הוייטנאמים. האורח הראשון המבקר בבית בשנה החדשה יסמל את הברכות שיפלו על הבית במהלך השנה. הוייטנאמים משתדלים להזמין לאחר חצות ערב החג אורח שהם מעריכים את תכונותיו האישיות. אדם מוסרי, מצליח ונעים הליכות הוא האורח המועדף. על מנת למנוע בואו של אורח ראשון לא רצוי, בעל הבית החושש יצא מביתו דקה לפני חצות ויכנס לבית בעצמו דקה לאחר חצות.

תהלוכות וחגיגות

במהלך החג מתקיימות תהלוכות חג שבהן צועדים תזמורות, שחקנים המחופשים לדרקונים, רקדנים ועוד. הילדים נוהגים להדליק זיקוקי עשן ורעש. בצ'יינה טאון שבניו יורק מתקיימת מדי שנה תהלוכה צבעונית וגדולה המושכת אליה סקרנים מכל העולם.
מאילינדה קלמנדי

קריירה

קלמנדי נולדה בפץ', והחלה להתאמן בג'ודו בגיל 8. היא החלה להשתתף בתחרויות בינלאומיות בשנת 2006. באותה העת, קוסובו טרם הכריזה על עצמאותה, וגם לאחר שהכריזה על עצמאותה בשנת 2008, לא כל מדינות העולם הכירו בה, ולא כל התאחדויות הספורט הכירו באיגודי הספורט שלה כאיגודים עצמאיים. על כן, התחרתה בתחילה מבלי לייצג אף מדינה.
בשנת 2009 זכתה הן באליפות אירופה עד גיל 20 שנערכה בירוואן, והן באליפות העולם עד גיל 20 שנערכה בפריז. באליפות אירופה הבאה, שנערכה ב-2010 בסמוקוב שבבולגריה, שמרה על תוארה, אך איבדה את תואר אלופת העולם באליפות שנערכה באגאדיר שבמרוקו.
באפריל 2012 הכירה פדרציית הג'ודו הבינלאומית בהתאחדות הג'ודו של קוסובו, ומאותה העת החלה קלמנדי להתחרות תחת דגל קוסובו בתחרויות הבינלאומיות. עם זאת, מאחר שהוועד האולימפי הבינלאומי לא התיר לספורטאים קוסובנים לייצג את ארצם באולימפיאדת לונדון (2012), השתתפה קלמנדי במשחקים אלה כחלק מהמשלחת האלבנית. היא הודחה בסיבוב השני. באותה שנה זכתה במדליית הזהב באליפות אירופה עד גיל 23 שנערכה בפראג.
בשנת 2013 רשמה קלמנדי את הישגה החשוב הראשון בתחרויות לבוגרות, כשזכתה במדליית הארד באליפות אירופה שנערכה בבודפשט. באליפות העולם שנערכה בריו דה ז'ניירו באותה שנה זכתה במדליית הזהב, והייתה לאלופת העולם הראשונה המייצגת את קוסובו, בכל ענף ספורט שהוא. בשנת 2014 היא זכתה במדליית הזהב באליפות אירופה שנערכה במונפלייה ושמרה על תוארה העולמי כשניצחה באליפות העולם בצ'ליאבינסק.
בשנת 2016 זכתה במדליית זהב אולימפית ראשונה, גם שלה וגם של מדינתה, קוסובו, במשחקים שנערכו בריו דה ז'ניירו. בקרב הראשון בשלב שמינית הגמר היא ניצחה את אוולין טצ'ופ השווייצרית, ברבע הגמר היא ניצחה את כריסטיאן לגנטיל ממאוריציוס ובחצי הגמר ניצחה בזכות עונשים את אלופת העולם המכהנת, מיסאטו נקאמורה היפנית. בגמר היא התמודדה מול אודט ג'ופרידה האיטלקייה ופחות משלושים שניות מפתיחת הקרב קיבלה יוקו לאחר שהצליחה להטיל את יריבתה, ניקוד היוקו הספיק לה לניצחון עם תום הקרב.
בנובמבר 2016, בראיון לעיתון הארץ לאחר זכייתה בזהב האולימפי, נשאלה קלמנדי על הצלחתה והשיבה "אני אוהבת להיות בטופ, ועדיין מסוגלת ליותר ורוצה עוד ועוד תארים. רק פציעות יכולות לעצור אותי, אחרת אמשיך לעשות ג'ודו כי אני כל כך אוהבת את זה. זה לא עבור כסף או פופולריות, אני פשוט עושה את זה כי זה עושה אותי מאושרת. כאדם, הפכתי למי שאני בזכות הג'ודו".
בשנת 2017 היא זכתה באליפות אירופה שנערכה בוורשה לאחר שניצחה בגמר את אלסיה קוזנצובה הרוסייה. באליפות אירופה 2019 שנערכה במינסק כחלק מהמשחקים האירופיים, זכתה קלמנדי בתואר האירופי בפעם הרביעית בקריירה. באליפות העולם 2019 שנערכה בטוקיו, זכתה קלמנדי במדליית הארד. היא הגיעה עד שלב חצי הגמר בו הפסידה באיפון לאוטה אבה היפנית לאחר ריתוק ונשרה לקרב על מדליית הארד. בקרב על המדליה היא גברה בעונשים על ז'ואנה ראמוס הפורטוגלית.
ישראל בונם שרייבר

הרב ישראל בונם שרייבר (נולד בשנת תשי"ח, 1958) הוא ראש ישיבת נתיב הדעת בירושלים ורבה של קהילת "בני פנחס" באשדוד.

קורותיו

נולד בבני ברק לרב פנחס שרייבר, שהיה דיין בבית דינו של הרב נסים קרליץ ורב קהילה ליטאית באשדוד. אמו רייזל היא בת אברהם יצחק רוטשטיין, שהיה ראש בית היתומים דיסקין בירושלים. אחיו הוא הרב חזקיהו יוסף שרייבר. בראשית שנות ה-70, בהיותו בן 13.5 החל את לימודיו בישיבת פוניבז'. למד גם בישיבת בריסק. נישא לבתו של הרב יעקב יהודה ברוורמן, ראש ישיבת מאה שערים בירושלים.
שנים אחדות לאחר נישואיו התמנה לראש ישיבה בישיבת אור שמחה של חסידות גור בחיפה. בנוסף הוא החל למסור שיעורי דף היומי בעיון בשכונת רמת אלחנן בבני ברק לרמי"ם ומגידי שיעורים.
בנוסף בשנת 2000 פתח ישיבה גדולה בירושלים ששכנה במבנה מוסדות שארית יעקב בשכונת הר נוף ביחד עם הרב צבי פוגל אולם מבעיות תקציב נסגרה הישיבה לאחר שנתיים.
בשנת 2007 מונה על ידי הרב שלום דב סורוצקין לכהן כראש רשת הכוללים עטרת שלמה, וכמו כן כיהן כראש ישיבת עטרת שלמה לצעירים בירושלים.
בשנת התשס"ח נתמנה לראש ישיבת "נתיב הדעת" בירושלים, במקביל לראש הישיבה הרב אברהם קפלן.
מפורסם בדרישתו משומעי לקחו לרכוש ידיעה מקפת, כמוהו, בכל חלקי התורה, מקרא, משנה, תלמוד והלכה. ולא להסתפק במסכתות התלמוד הנלמדות בדרך כלל בישיבות.
בעשור הראשון של המאה ה-21 התמנה כרב קהילת "מנין אברכים" בקריית הרצוג בבני ברק. לאחר פטירת אביו, בשנת תש"ע, התמנה למלא את מקומו כרב קהילתו באשדוד, ושמה הוסב ל"בני פנחס" על שם אביו. עומד בראשות בית הדין "הישר והטוב" באשדוד (לצד שלושת רבני בד"צ הקריות).
מתגורר בשכונת רמות בירושלים בסמיכות לישיבת נתיב הדעת.